Menseregtekommissie bekommerd oor beweerde rassisme in skoleLeerders van Sans Souci Girls’ High School betoog Vrydag (2 September 2016) by die skool. Foto: Twitter via @FeesMustFallWC Die kommissie het in ŉ verklaring spesifiek verwys na onlangse bewerings van rassisme by Pretoria Girls High School, die Sans Souci High School in Kaapstad en die Saint Michael’s School for Girls in Bloemfontein, maar het gesê soortgelyke bewerings kom by ander skole ook voor. Die MRK het gesê skoliere wat verskillend behandel word op grond van taal en haarstyle, sowel as die gebruik van afbrekende en rassistiese taal teenoor swart leerders, is ongrondwetlik. “Skole is die primêre instansies waar leerders hul reg tot onderwys verwerklik. Hierdie instansies moet ŉ plek van onderrig, sosiale ontwikkeling en sosiale interaksie wees vir leerders van verskillende etniese groepe, gelowe en agtergronde. Skole is terselfdertyd ook ŉ plek waar die uitoefening van mag sekere groepe weerloos kan laat,” het die verklaring gelui. “In hierdie opsig moet die beginsels wat basiese menseregte, veral die reg op waardigheid en die beste belange van die kind van kardinale belang wees vir alle skole, onderwysers, skoolhoofde, administrateurs en skoolbeheerliggame.” Die MRK het gesê skole moet deur middel van hul gedragskode voorsiening maak vir verskillende geloofsoortuigings en kulturele agtergronde. “Die kommissie glo skole het ŉ duidelike verpligting om redelike maatreëls in te stel om pynlike sielkundige en traumatiese ervarings vir minderjarige leerders te vermy.” Die MRK het Panyaza Lesufi, die LUR vir onderwys in Gauteng, se vinnige ingryping by Pretoria Girls High School geloof, maar gesê aangesien die departement se ondersoek na die bewerings reeds so ver gevorder het, sal die kommissie nie ook sy eie ondersoek doen nie. “Die kommissie beloof egter ons volle ondersteuning en toewyding aan die departement se ondersoek in ooreenstemming met ons mandaat.”